Джо Байдън е новият президент на САЩ , Тръмп не признава победата му Вече е факт : Джо Байдън е новият президент на САЩ . С победата си в Пенсилвания той събира необходимите му гласове . Тръмп вече обяви , че не признава поражението си . " Тези избори далеч не са приключили " , заяви той . Кандидатът на демократите Джо Байдън печели президентските избори в САЩ , съобщиха CNN , NBC , Асошиейтед прес и редица други американски медии . Решаващ се оказа вотът в щата Пенсилвания , откъдето Байдън получи 20 гласа . Тръмп не признава победата на Байдън И докато Джо Байдън вече може да бъде обявен за 46 - ия президент на Съединените щати , съперникът му Доналд Тръмп иска да оспорва по съдебен път резултатите в няколко американски щата . " Простичкият факт гласи : тези избори далеч не са приключили " , обяви Тръмп и даде да се разбере , че не признава победата на съперника си . " Всички ние знаем защо Джо Байдън прибързано и погрешно се обявява за победител и защо неговите медийни съюзници полагат такива усилия да му помогнат : те не искат истината да излезе на бял свят " , заяви Тръмп , който още в изборната нощ се самообяви за победител на изборите . Реакцията на Доналд Тръмп не е изненадваща : още преди изборите той отказваше да гарантира мирно предаване на властта и твърдеше , че съперникът му от Демократическата партия може да спечели само при " масивни изборни измами " . " Но едно обещавам " В същото време Байдън публикува първата си реакция : " Очаква ни тежка работа " , пише той в Туитър и добавя : " Но Ви обещавам едно : ще бъда президент на всички американци - независимо дали сте гласували за мен или не " . Само мигове след като американски медии обявиха Джо Байдън за победител на изборите , по улиците на Ню Йорк вече се чуваха овации и радостни възгласи . Привърженици на Байдън се стекоха и пред Белия дом във Вашингтон .